ANC verwelkom ‘regse’ De Ruyter se vertrekFikile Mbalula, sekretaris-generaal van die ANC. (Skermgreep: Newzroom Afrika) Fikile Mbalula, sekretaris-generaal van die ANC, het uitgevaar teen André de Ruyter, voormalige hoof van Eskom, en hom “uitgedaag” om bewyse van ANC-lede se beweerde betrokkenheid by korrupsie voor te lê. Die ANC dreig ook om De Ruyter hof toe te sleep oor sommige van sy uitlatings. “As die ANC verwelkom ons die onmiddellike vertrek van De Ruyter. “De Ruyter se opmerkings is uiters onaanvaarbaar. Sy opportunistiese waagstuk op die politieke terrein het sy regressiewe politieke en ideologiese agenda ontmasker,” sê Mbalula. De Ruyter het in Desember bedank en sou nog tot volgende maand in die pos aanbly. Die Eskom-raad het Woensdag egter aangekondig dat hy ná ŉ spesiale sitting besluit het om De Ruyter se kennistydperk met ŉ maand te verkort en dat hy ook nie dié tyd hoef uit te dien nie. Die stap het gekom skaars ŉ dag ná ŉ opspraakwekkende TV-onderhoud waarin De Ruyter onder meer aangevoer het dat die ANC Eskom beskou as ŉ trog om by te eet. Hy het ook aangevoer dat ŉ senior politikus by beweerde korrupsie betrokke is én dat hy sy kommer daaroor onder die aandag van ŉ minister gebring het. Mbalula sê De Ruyter is aangestel om Eskom reg te ruk – ŉ taak waarin hy klaaglik misluk het – en dat hy hom moet weerhou van politieke uitsprake. “Hy het heeltemal misluk om sy kontraktuele verpligting na te kom. Pleks daarvan het hy die doelwit aangepas deur sy regse ideologiese siening oor ŉ kwessie wat buite sy dienskontrak val, te adverteer.” Die ANC sê De Ruyter probeer die skuld vir sy eie mislukking om die land se ligte aan te hou nou op iemand anders pak – en die ANC en Luthuli-huis is “maklike sondebokke”. Die vraag moet ook gevra word waarom De Ruyter die bewerings nou maak, kort voor die einde van sy termyn. Mbalula sê as De Ruyter enige bewyse van korrupsie het, het hy ŉ plig om dit voor te lê. “Hy is immers die hoof [van Eskom]. Moenie flou bewerings oor mense se betrokkenheid by korrupsie maak terwyl jy aan die stuur was nie. Jy was die hoof; lê korrupsie bloot. Ons daag jou uit, sodat wetstoepassingsowerhede dit kan hanteer.” Mense is verstaanbaar woedend omdat De Ruyter in beheer was tydens die ergste beurtkrag nog in Suid-Afrika se geskiedenis, sê Mbalula. Desnieteenstaande het die ANC vir De Ruyter deurlopend ondersteun en hom as ŉ patriot beskou. “Die ANC ondersteun nie korrupsie nie,” sê Mbalula en benadruk dat die party niemand wat by korrupsie betrokke is, sal beskerm nie. Hy het ook ŉ beroep op die Eskom-raad gedoen om so gou moontlik ŉ plaasvervanger aan te wys en alle planne om ŉ einde aan beurtkrag te maak, te versnel. De Ruyter het in die onderhoud ook gesê daar is ŉ narratief dat die staat alles moet beheer. “Ongelukkig spook die spoke van Marx en Lenin steeds in die sale van Luthuli-huis. Mense is steeds stewig verbind tot ŉ 1980-styl-ideologie.” Hieroor het Mbalula ook uitgevaar. “Wat hy gedoen het, is afstootlik. As hy nie in Lenin en Marx glo nie, staan hy daarteenoor. Die teenoorgestelde daarvan is regs.” Mbalula sê hy stel nie in De Ruyter se ideologiese standpunt belang nie, net of hy sy werk doen en verseker dat beurtkrag nie ingestel word nie. De Ruyter moet ook nie nou weens sy eie mislukkings die skuld daarvoor op die ANC probeer pak nie, sê Mbalula. “Wanneer jy met vele mislukkings sit, is die ANC en Luthuli-huis ŉ maklike sondebok,” sê Mbalula. “As hy nie binne ŉ sekere tydperk die bewerings oor die ANC bewys nie, sal ons regstappe teen hom doen. Ons prokureurs is tans besig om na die saak te kyk. Hy moet bewys wat hy gesê het. Hy moet bewys die ANC waarvan hy praat, is korrup.” Mbalula sê al wat De Ruyter nou moet doen, is om aan die verkiesing deel te neem, “miskien in die kleure van ŉ ander politieke party. En ons sal nie geskok wees daardeur nie”. Die ANC is bewus van bewerings dat De Ruyter nie sekere sekerheidsklaring by Eskom geslaag het nie, glo omdat hy nie daartoe ingestem het nie, sê Mbalula. Die ANC het ŉ beroep op Eskom se raad gedoen om so gou moontlik ŉ plaasvervanger vir De Ruyter aan te wys.